  Наталья Тетерина Пичи Пурга ёрослэн тӧроез Сергей Юрин луиз. Солэсь кандидатуразэ Депутатъёслэн кенешсы соглаштӥз, веразы ивортодэтъя «Удмуртия» агентстволы муниципалитетлэн администрацияз. Ужоскетаз со 2018-тӥ арын 14-тӥ тулыспалэ пыроз. Юрин конкурсъя быръемъёс пӧлысь одӥгез луиз. Тодэ вайытом, Удмуртиын нырысетӥез ёрос, кытын таӵе амалэн муниципалитетлэсь кивалтӥсьсэ бырйизы, луиз Балезино ёрос. Куарусёнэ соин Юрий Новойдарский кивалтыны кутскиз. Матысь дыре тазьы ик  Эгра ёрослы но Вотка карлы тӧроосты быръёзы. Тодэ вайытом, Пичи Пурга ёрослэн азьвыл кивалтӥсез Светлана Колодкина 1-тӥ шуркынмонэ ас мылкыдызъя ужинтызэ кельтӥз. ВАТСАН Сергей Васильевич Юрин. Вордӥськиз 1981-тӥ арын.  2001-тӥ арын Можгаысь педагогической колледжез «мерлыко педагогика» ӧнеръя йылпумъяз. 2004-тӥ арын — Глазкарысь кун пединститутэз «мерлыко педагогика» ӧнеръя, 2015-тӥ арын — Удмурт кун университетэз «юриспруденция» ӧнеръя.  2004–2005 аръёсы — Алнаш ёросысь Калыкез уже интыянъя центр;  2004–2005 аръёсы — «Варзи-Ятчи» санаторийлэн путёвкаосты вузанъя ёзэтысьтыз ӧнерчи;   2007–2009 аръёсы — Алнаш черкогуртын ужбергатӥсь Фомин Е.В. дорын вузкарись, компьютерной техникаез бичанъя но тупатонъя ӧнерчи;  2009–2014 аръёсы — Удмурт Элькунысь Тылпулэсь утиськон ёзэслэн Алнашысь тылпу кысонъя 25 номеро частьлэн кивалтӥсезлэн воштӥсез;   2014-тӥ арысен — «Алнаш» муниципал кылдытэтлэн тӧроез. Тегъёс: Политика Удмуртия ПичиПурга  